วิตกปัญหาหนี้กรีซฉุดตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (24 มิ.ย.) เนื่องจากนักลงทุนเริ่มวิตกกังวลเกี่ยวกับปัญหาหนี้สินของกรีซ หลังจากที่กรีซและกลุ่มเจ้าหนี้ต่างก็ไม่ยอมรับข้อเสนอของกันและกัน นอกจากนี้ การประชุมยูโรกรุ๊ปเกี่ยวกับประเด็นหนี้สินของกรีซซึ่งจัดขึ้นเมื่อวานนั้น ที่ประชุมยังไม่สามารถตกลงกันได้ 
25 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.4% ปิดวานนี้ (24 มิ.ย.) ที่ 397.32 จุด, ดัชนี CAC-40 ตลาดหุ้นฝรั่งเศสปิดที่ 5,045.35 จุด ลดลง 12.33 จุด หรือ -0.24%, ดัชนี DAX ตลาดหุ้นเยอรมันปิดที่ 11,471.26 จุด ลดลง 71.28 จุด หรือ -0.62% และดัชนี FTSE 100 ตลาดหุ้นลอนดอนปิดที่ 6,844.80 จุด เพิ่มขึ้น 9.93 จุด หรือ 0.15%
ตลาดหุ้นยุโรปร่วงลงหลังจากนายอเล็กซิส ซิปราส นายกรัฐมนตรีกรีซ เปิดเผยว่า กลุ่มเจ้าหนี้ไม่ยอมรับข้อเสนอของกรีซ ซึ่งรวมถึงการปรับลดเงินบำเหน็จบำนาญและปฏิรูปภาษี ขณะที่นายมาร์ติน แจเกอร์ โฆษกกระทรวงการคลังเยอรมนี กล่าวว่า กรีซและเจ้าหนี้ยังคงต้องใช้ความพยายามในการบรรลุข้อตกลง และขณะนี้ขึ้นอยู่กับทางกรีซที่จะทำการประนีประนอม ซึ่งคำกล่าวของนายแจเกอร์ส่งสัญญาณว่าเยอรมนีไม่ยินยอมที่จะอ่อนข้อสำหรับมาตรการรัดเข็มขัดที่กลุ่มเจ้าหนี้ยื่นเงื่อนไขให้กับกรีซ
ด้านนายเจอโรน ดิจเซลโบลม ประธานกลุ่มรัฐมนตรีคลังยูโรโซน หรือยูโรกรุ๊ป เปิดเผยว่า การประชุมยูโรกรุ๊ปเกี่ยวกับประเด็นหนี้สินของกรีซซึ่งจัดขึ้นเมื่อวานนั้น ที่ประชุมยังไม่สามารถตกลงกันได้ อย่างไรก็ตาม ยูโรกรุ๊ปจะเดินหน้าหารือกันต่อไปในการประชุมวันนี้ ในขณะที่กรีซและบรรดาเจ้าหนี้ต่างพยายามที่จะบรรลุข้อตกลงเกี่ยวกับการปฏิรูปให้ได้ภายในสัปดาห์นี้
หุ้น Bouygues ร่วงลง 9.3% ขณะที่หุ้น Julius Baer ปรับขึ้น 3.3% ส่วนหุ้นรอยัล ดัทช์ เชลล์ ดีดตัวขึ้นแข็งแกร่งสุดในบรรดาหุ้นกลุ่มพลังงาน